Over de blå oceaner…(1)

Som instruktør i vandaktivitet og Halliwick får man mange dejlige oplevelser i vand hver eneste uge. Jeg har arbejdet med børn i vand i godt 30 år og har i de forskellige jobfunktioner, jeg har haft gennem årene, altid formået at få etableret børnehold i vandaktivitet.

Som underviser inden for vandaktivitet og Halliwick har jeg også fået oplevelser i den store verden. Jeg har holdt kurser om vandaktivitet rigtig mange spændende steder i ind- og udland. Foruden i alle de nordiske lande, har jeg bl.a. undervist om vandaktivitet i Italien, Tyskland, USA, Australien og Sydafrika. Inden for det sidste års tid har jeg således været heldig at undervise i Sverige, Norge, Australien og i Grønland.

I Grønlands hovedstad, Nuuk, har man for nogle år siden bygget den mest fantastiske svømmehal. Den hedder Malik, hvilket betyder ”bølgen” – og svømmehallen indeholder en masse bølgeformer.

Bassinet er ikke firkantet – her kan man svømme rundt, svømme i en kanal, svømme under en bro, hvile sig på en keramikbølge m.m.

Halinspektør er Calle Tøtrup, som engang for mange, mange år siden også har været på Halliwickkursus. Han har været med som konsulent til at udforme denne fantastiske svømmehal, og han og hans kone valgte så, at de ville tage udfordringen op og få svømmehallen og alle dens funktioner til at fungere.

Og der sker mange ting i den hal. Prøv eventuelt at kigge på deres hjemmeside: [http://malik-nuuk.gl](http://malik-nuuk.gl/). Jeg har aldrig undervist i en svømmehal, der var så ren og så velholdt. Ingen nullermænd og tyggegummirester. Skinnende rent stål og fliser. Ingen klorlugt.

Og så det bedste: hele den ene væg i svømmehallen er en glasvæg. Og udsynet er til fjorden. Tænk jer at svømme rundt i en svømmehal og kigge lige ud på isbjerge!

I den svømmehal holdt jeg i juni ’07 vandaktivitetskursus for 16 personer. Det var ergoterapeuter, fysioterapeuter, SOSUer, pædagoger, medhjælpere m.m. En stor udfordring: nogle forstod ikke dansk, en del havde aldrig selv været i vandet før, nogle havde vandskræk, nogle var sendt på kursus uden at have lyst til det….

Men vi fik tre rigtig gode dage med teori, mange praktiske eksempler og praktikker i vand – både praktikker med kursisterne alene og praktik med klienter. Én af de bedste aktiviteter var ”sælernes åndehul”, hvor svømmeren skal dykke og komme op i en hulahopring. Det var en aktivitet, de forstod! (I næste nummer af Halliwisen skriver jeg om at lave ”kængurohop” på kursus i Australien!

Siden har to af terapeuterne været energiske tovholdere sammen med Calle, således at nogle fra gruppen har mødtes i Malik og inspireret hinanden til at arbejde i vand med klienter, såvel børn mede særlige behov, som klienter på dagcenter og patienter fra sygehuset.

I undervisningslokalet hang der en plakat, hvor der stod:

”Det er ikke vinden, der er afgørende for din sejlads. Det er måden, hvorpå du sætter dine sejl”. Det citat var godt at tage afsæt i i undervisningen.

En grønlandsk fysioterapeut måtte fungere lidt som tolk. Og her kom vi ind i kulturelle problemer. At ”dykke” hedder på grønlandsk ”aqqaamavoq” – og betyder direkte oversat ”at holde vejret”. Det afspejler, at grønlændere før i tiden forbandt vand med noget, mennesker drukner i. De troede, mennesker druknede, fordi vandet var for koldt til at overleve i, hvis man faldt i. Grunden til, at mange der faldt i vandet, druknede, var nok snarere, at de ikke kunne svømme og ikke vidste, hvordan de skulle redde sig selv – og andre tænkte knapt nok på at gøre forsøg på at redde en person, der faldt i vandet. Jeg var i Grønland første gang for 39 år siden. Da sejlede jeg en sommer rundt med lægebåden til alle 21 små udsteder i distriktet. På et udsted faldt en lille dreng i vandet, mens vi var der, og ingen gjorde noget! Det var sygeplejersken og mig, der fik hevet drengen op af vandet; for en sikkerheds skyld tog vi ham med os i båden tilbage til sygehuset til observation.

I øvrigt havde én af pædagogmedhjælperne boet i Korea. Hun fortalte at ”hasam” på koreansk betyder ”søpølse” - det vidste vi ikke, da vi for 25 år siden dannede HASAM!

Bedste hilsener

Gudrun Gj.

[www.gjesing-haderslev.dk](http://www.gjesing-haderslev.dk/)